ชงกฎหมายใช้งบจ่ายปันผล
คลังเตรียมเสนอ ร่างกฎหมายดึงงบประมาณจ่ายผลตอบแทนผู้ถือหน่วยลงทุน ไทยแลนด์ฟิวเจอร์ฟันด์
17 พ.ค. 2559

คลังเตรียมเสนอ ร่างกฎหมายดึงงบประมาณจ่ายผลตอบแทนผู้ถือหน่วยลงทุน ไทยแลนด์ฟิวเจอร์ฟันด์
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยภายหลังการประชุมคณะกรรมการเตรียมการจัดตั้งและการกำกับการดำเนินงานกองทุนโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) ว่า ที่ประชุมเห็นชอบร่าง พ.ร.บ.เพื่อสนับสนุนกองทุนเพื่อการลงทุนกองทุนโครงสร้างพื้นฐานเพื่ออนาคตประเทศไทย พ.ศ. ... เพื่อให้สามารถนำเงินงบประมาณมาจ่ายผลตอบแทนให้กับผู้ถือหน่วยได้ กรณีที่รายได้จากกองทุนไม่เพียงพอจ่ายผลตอบแทนขั้นต่ำที่ประกันไว้กับนักลงทุน
ก่อนหน้านี้คลังได้เสนอการจัดตั้งไทยแลนด์ฟิวเจอร์ฟันด์ ภายใต้ พ.ร.บ.กองทุนหมุนเวียนของกรมบัญชีกลาง ให้คณะรัฐมนตรี (ครม.) เห็นชอบ แต่ทางสำนักงบประมาณได้ท้วงติงว่าไม่มีกฎหมายรองรับให้นำเงินงบประมาณไปการันตีผลตอบแทนให้กับผู้ถือหน่วยได้ ทาง ครม.จึงให้กระทรวงการคลังกลับมาพิจารณาแก้ไขปัญหาดังกล่าว
นายเอกนิติ กล่าวว่า หลังจากนี้คลังก็จะทำเรื่องเสนอไปให้ ครม.เห็นชอบ ร่าง พ.ร.บ.เพื่อสนับสนุนไทยแลนด์ฟิวเจอร์ฟันด์ เพื่อที่จะดำเนินการตามขั้นตอนให้ออกมาเป็นกฎหมายบังคับใช้ ซึ่งจะทำให้การนำเงินงบประมาณมาจ่ายผลตอบแทนให้กับนักลงทุนไม่มีปัญหาอีกต่อไป คาดว่ากระบวนการเสนอให้สภานิติบัญญัติแห่งชาติ (สนช.) จะพิจารณากฎหมายนี้เสร็จก่อนสิ้นปี 2559 
สำหรับการจัดตั้ง ไทยแลนด์ฟิวเจอร์ฟันด์ สามารถเริ่มต้นดำเนินไปก่อน เนื่องจากร่างประกาศการจัดตั้งกองทุนของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ลงประกาศในราชกิจจานุเบกษาในวันที่ 13 พ.ค.ที่ผ่านมาแล้ว ซึ่งประชุมคณะกรรมการไทยแลนด์ฟิวเจอร์ฟันด์ ได้เห็นชอบให้มีการอนุมัติจัดจ้าง บริษัทหลักทรัพย์จัดการกองทุน (บลจ.) ในกองทุนไทยแลนด์ฟิวเจอร์ฟันด์ เพื่อจัดตั้งกองทุนอย่างเป็นทางการ โดยจะใช้งบประมาณจัดตั้งกองทุน 1,000 ล้านบาท และมีกระทรวงการคลังเป็นผู้ถือหุ้น
อย่างไรก็ตาม ในส่วนของการระดมเงินก้อนใหญ่ของไทยแลนด์ฟิวเจอร์ฟันด์ จากประชาชนและนักลงทุน จะต้องรอ 2 ขั้นตอนที่จะเดินไปพร้อมกันคือ 1.การร่างกฎหมายสนับสนุนไทยแลนด์ฟิวเจอร์ฟันด์ และ 2.การหาโครงการมาใส่ในไทยแลนด์ฟิวเจอร์ฟันด์ ซึ่งทางกระทรวงคมนาคมสรุปเบื้องต้นจะให้นำโครงการของกรมทางหลวง และการทางพิเศษแห่งประเทศไทย มาใส่ ซึ่งทางที่ปรึกษาการเงินจะเข้าไปดูว่าโครงการไหนบ้างที่มีความเหมาะสมมากที่สุด
นายเอกนิติ กล่าวว่า การระดมเงินของไทยแลนด์ฟิวเจอร์ฟันด์ จะขึ้นอยู่กับความต้องการใช้เงิน จะไม่มีการระดมเงินทั้ง 1 แสนล้านบาท โดยไม่มีโครงการลงทุน เพราะจะเป็นภาระงบประมาณในการจ่ายผลตอบแทน